Saalhof, Währschaftsbrief der Frankfurter Stadtkanzlei vom 17. Juli 1476.
edition published: 2023-10-05
availability: CC BY-NC-SA (https://creativecommons.org/licenses/by-nc-sa/4.0/)

Währschaftsbrief vom 17. Juli 1476 Transkription Wir die Burg(er)meistere, Scheffene vnd Rat zu franckenfort Irkennen vns uffentlich mit diesem briefe, das fur vns / stunde an vnser genwurtikeit Sifridt landeck vnd erkante sich uffenberlich, das er mit wole beraden / mude recht vnd redelich verkaufft habe vnd gabe auch fur vns uff den bescheiden luten wicker froschen dem / Jungen, vnserm Ratgesellen , Gudchin syner elichen huszfrauwen vnd Iren erben, syne teyle vnd recht des Sale- / hoffe by vns mit den nutzu(n)gen vnd gefellen, so Jerlichs dauon gefallen, vnd dar Inne gehore(n)t, soliche / teyle Ime von abegang Rylen von Spier syner muter seligen ufferstorben vnd worden sy; vnd sy der / verkauff gescheen vmb achtvndtzwentzig gulden gutter franckfort(er) weru(n)ge. Vnd bekante Sifridt obg(ena)nt, / das er des geltis darvmb von den egenanten wickern vnd Gudchin gutlich vnd wole betzalt sye vnd / gewert, vnd hait auch fur vns uff dasselbe gelt vnd syn teyle vnd recht des sale hofes mit den nutzungen, / gefellen vnd zugehorungen luterlich vnd gentzlich vertziegen. Auch hait Sifrit obgena(n)t fur sich vnnd / syn erben den egenanten wickern, Gudchin vnd Iren erben gesprochen vnd sich yne fur vns versachewalt / fur werschaff vnd alle recht, ansprache Jahre vnd tage nach der Stede franckenfort recht vnd gewonheit. / Doch Inne diesen vorgeschrieben artickeln mit beheltnisse vnd vnschedlich dem Riche, dem Rade vnnd / der Stat zu franckenfort an Iren dinsten, gnaden vnd friheiden. Hie by sint gewest Walther vonn / Swartzenberg der alt, wynrich monisz, Scheffene, Clas Schelle vnd andere Erbere lute. Des zu / Orkunde han wir der egenanten vnser Stede groisz Ingesigel durch Irer beider bede willen an / Diesen brieff thun hencken. Datum fferia quarta post Diuisionis Apostoloru(m) Anno d(omi)ni Millesimo Qua- / dragesimo Septuagesimo Sexto.